De nordjyske campingpladser lider under det danske sommervejr og det dårlige sommervejr kan både ses og mærkes på antallet af feriegæster. -Vi har jo ikke det antal gæster, som vi gerne ville have på det her tidspunkt, siger Tina Boisen til TV2/Nord. På flere campingpladser oplever man lige nu omkring 10 procent færre gæster i forhold til tidligere år. - Altså, primært er det danskere, der sidder og kigger vejrudsigten, og vælger at blive hjemme, siger Tina Boisen til TV2/Nord. Den opfattelse deles også hos andre campingpladser. - Danske børnefamilier, som så vælger det fra og tager et andet sted hen, eller bliver hjemme hos moster Anne, fordi så giver hun gratis kaffe, eller hvad det nu er, siger Karsten Egelund til TV2/Nord. Men her mener man også, at vejrprofeterne somme tider gør ondt værre. - Vi ser jo typisk, at de lover 30 dage frem, at "så er der ingen sommer i Danmark - det er noget forfærdeligt sludder, siger Karsten Egelund til TV2/Nord.

Opsummering:
Højsæsonen for campingferie er netop begyndt, men det går skidt for de nordjyske campingpladser, som kæmper for at få fuldt hus. Flere steder oplever man op mod 10 procent færre gæster end de seneste år.